Carlos Tévez

Carlos Alberto Martinez Tévez (s. 5. helmikuuta 1984 Ciudadela, Buenos Aires, Argentiina) on argentiinalainen jalkapalloilija ja jalkapallovalmentaja. Heinäkuusta 2025 lähtien hän on toiminut Talleresin päävalmentajana.

Tévez pelasi urallaan kotimaansa lisäksi myös Brasiliassa, Englannissa, Italiassa ja Kiinassa. Hän syntyi Buenos Airesin metropolialueella Ciudadelan kaupungin Fuerte Apachen kaupunginosassa, josta tulee hänen lempinimensä Apache ().

 Ura pelaajana 

Tévez aloitti ammattilaisuransa Argentiinan Primera Divisiónin Boca Juniorsissa. Hän pelasi edustusjoukkueessa vuodet 2001–2004, jona aikana se voitti neljä mestaruutta. Vuodet 2005–2006 hän edusti Brasilian Série A:n Corinthiansia. Suurempien seurojen kiinnostuksesta huolimatta Tévez siirtyi syksyllä 2006 yllättäen West Hamiin yhdessä Javier Mascheranon kanssa. Tévezin ja Mascheranon siirtoihin liittyneiden epäselvyyksien vuoksi West Hamille annettiin ennätyssuuret sakot.

Pitkien sopimusneuvotteluiden ja West Hamin estelyistäkin huolimatta Tévez siirtyi lainasopimuksella Manchester Unitediin kesällä 2007. Tévez voitti Manchester Unitedissa Valioliigan kahdesti ja Mestarien liigan kerran. Sopimuksen loputtua hän siirtyi Unitedin paikalliskilpailija Manchester Cityyn, jonka hyökkäys oli jo ennestään vahva, sillä seuran kirjoilla oli muun muassa Robinho, Roque Santa Cruz, Craig Bellamy, Valeri Božinov, Benjani ja Felipe Caicedo. Tévez teki Cityn kanssa viisivuotisen sopimuksen. Tévez sai Manchester Cityssä numeron 32.

Tévez voitti Englannin Valioliigan maalikuninkuuden kaudella 2010–2011 20 maalilla yhdessä Manchester Unitedin Dimităr Berbatovin kanssa. Seuraavalla kaudella hän voitti Valioliigan mestaruuden.

Tévez siirtyi kesällä 2013 Juventukseen. Juventuksessa hän sai numeron 10. Siirtosummaksi on arvioitu noin yhdeksän miljoonaa euroa. Hän voitti Juventuksessa kaksi Italian mestaruutta ja teki kahden kauden aikana yhteensä 39 Serie A -maalia. 

Kesällä 2015 Tévez siirtyi takaisin Boca Juniorsiin. Tévez voitti kaudella 2015 Argentiinan mestaruuden ja Copa Argentinan.

Tammikuussa 2017 Tévez siirtyi Boca Juniorsista kiinalaisseura Shanghai Shenhuaan 11 miljoonan euron siirtosummalla. Hänen vuosipalkakseen Kiinassa uutisoitiin noin 40 miljoonaa euroa, joka mediatietojen mukaan teki hänestä tuolloin maailman kovapalkkaisimman pelaajan. Tévez pelasi Shanghai Shenhuassa kaudella 2017 16 Kiinan Superliigan ottelua, joissa hän teki neljä maalia ja antoi viisi maalisyöttöä. Tévezin peliesitykset Kiinassa herättivät voimakasta kritiikkiä ja Shanghai Shenhuan päävalmentaja Wu Jingui jopa hyllytti Tévezin hetkellisesti Shanghai Shenhuan kokoonpanosta syyskuussa 2017 hänen huonon fyysisen kuntonsa vuoksi.

Tévez palasi Boca Juniorsiin tammikuussa 2018. Hän voitti Boca Juniorsissa vuosina 2018–2020 kaksi Argentiinan mestaruutta, yhden Argentiinan supercupin sekä yhden Argentiinan liigacupin. Kesäkuussa 2021 Tévez jätti Boca Juniorsin.

Kesäkuussa 2022 Tévez ilmoitti lopettavansa pelaajauransa.

 Maajoukkue 
Tévez pelasi Argentiinan alle 17-vuotiaiden maajoukkueessa nuorten MM-kilpailuissa Trinidad ja Tobagossa 2001. Debyyttinsä miesten maajoukkueessa Tévez teki toukokuussa 2004 ottelussa Paraguayta vastaan. Myöhemmin samana vuonna hän loisti Ateenan olympiakisoissa, jossa teki kahdeksan maalia ja voitti kultamitalin. Tévez kuului maajoukkueen kokoonpanoon Argentiinan maajoukkueessa maailmanmestaruuskilpailuissa 2006 ja 2010 sekä Copa Americassa 2007, 2011 ja 2015.

Tévez pelasi kaikkiaan 76 maaottelua ja teki niissä 13 maalia.

 Ura valmentajana 
Tévez nimitettiin kesäkuussa 2022 Rosario Centralin päävalmentajaksi yksivuotisella sopimuksella. Rosario voitti Tévezin alaisuudessa pelaamistaan 24 ottelusta kuusi ja sijoittui Argentiinan 28 joukkueen pääsarjassa sijalle 20. Kauden jälkeen Tévez ilmoitti, ettei jatka seurassa enää seuraavalla kaudella.

Elokuussa 2023 Tévez aloitti Independienten päävalmentajana. Toukokuussa 2024 Tévez jätti tehtävänsä.

Heinäkuussa 2025 Tévez nimitettiin Talleresin päävalmentajaksi.

 Saavutukset 

Boca Juniors
 Copa Libertadores: 2003
 Copa Sudamericana: 2004
 Intercontinental Cup: 2003
 Primera División: syksy 2003, 2015, 2017–2018, 2019–2020
 Copa Argentina: 2015
 Supercopa Argentina: 2018
 Copa de la Liga Profesional: 2020

Corinthians
 Série A: 2005

Manchester United
 Valioliiga: 2008, 2009
 Mestarien liiga: 2008
 FA Community Shield: 2008
 Englannin liigacup: 2009
 Seurajoukkueiden MM-kilpailut: 2008

Manchester City
 FA Cup: 2011
 Valioliiga: 2012
 FA Community Shield: 2012

Juventus
 Serie A: 2013–2014, 2014–2015 
 Italian supercup: 2013
 Italian cup: 2014–2015
Shanghai Shenhua

 Kiinan cup: 2017

Maajoukkue
 Alle 20-vuotiaiden Etelä-Amerikan-mestaruus: 2003
 Olympiakulta: 2004

 Lähteet 

 Aiheesta muualla 

 Carlos Tévezin esittely Manchester Cityn sivustolla  

Luokka:Argentiinalaiset jalkapalloilijat
Luokka:Argentiinalaiset jalkapallovalmentajat
Luokka:Argentiinalaiset olympiavoittajat
Luokka:Vuonna 1984 syntyneet
Luokka:Elävät henkilöt